《送孙宪就任除秘监赴召》
宋代·舒邦佐

阊阖排云叫玉旒，延龄不相白麻收。
圜桥留住不肯住，古来只说阳道州。
千载风流正相似，难处郊禋能有几。
不顾诸郎尚白丁，扁舟夜发浮湘水。
富贵酖人如蜜甜，小儿嗜蜜几曾嫌。
全家先遯无人觉，惟有诚斋句里拈。
回雁峰前再秋色，哀矜折狱多阴德。
弹压湖山处处春，楚波不动平如席。
不论朱墨细如麻，夜判千张烛有花。
老吏相看惊吐舌，如箭中的无少差。
世上纷纷几桃李，过却韶华尽纷委。
老松阅世傲风霜，万牛挽入明光里。
蓬莱弱水多逆船，人生一到已称仙。
重来况是文章伯，岂但旧物王青毡。
一佛出世从此度，紫薇花下皆平步。
更看健笔缴词头，恰似当时在言路。
六一老仙赞万微，益公首转造化机。
庐陵自有三台种，他日声名翦样齐。
三十年前韩一识，三十年后供吏役。
朝天好施一丸丹，教我春风生羽翼。

作者简介：舒邦佐（1137—1214），字辅国，一字平叔，号双峰，靖安县城人。靖安舒氏第四世祖 隆兴府靖安（今属江西）人。宋绍兴六年（1136年）十二月初八出生，淳熙八年（1181年）中进士，先后任鄂州蒲圻、潭州善化主簿、衡州录事参军，嘉泰二年（1202年）授通直郎。宁宗嘉泰二年（一二○二）致仕。嘉定七年卒，年七十八。有《双峰猥稿》九卷传世。事见本集卷首《谱系》及《舒公墓志铭》。